**Yi Gang** (hangul: 의친왕 이강 eller 의화군; hanja: 義親王李堈 eller 義和君; født 30. mars 1877 i Seoul i kongedømmet Joseon, død 16. august i 1955 i Seoul i Sør-Korea) var prins i koreanske kongehuset Yi. Han ble i ung alder gitt en rekke representative diplomatiske oppdrag for Korea, forsøkte å støtte opposisjonen mot den japanske maktovertagelse, men ble også kjent for sin livsstil som *playboy*.

Liv og virke
------------

### Bakgrunn

Han var sin fars eldste sønn, men ble ikke utsett til kronprins, på grunn av sin mors rang. Derimot fikk han tittelen prins i 1892. Han giftet seg i 1893 med Kim Sudeok, men ekteskapet var ulykkelig. Han hadde tretten konkubiner og 21 barn. 

### Liv og oppdrag som koreansk prins

Mellom 1893 og 1905 utførte han en rekke diplomatiske ambassadørsoppdrag i Europa, USA og Japan. Det begynte med at han ble sendt til de japanske seiersmarkeringer etter den sino-japanske krig (1894-1895). Året etter besøkte han seks europeiske land som ekstraordinær ambassadør: Storbritannia, Det tyske rike, Frankrike, Russland, Italia og Østerrike-Ungarn.

I 1899 studerte han i ett år ved Keiouniversitetet i Tokyo. Mens han var utenfor Korea ble Yi Kang elevert til rang av **keiserprins Ui** i 1900; hans avdøde mor ble posthumt anerkjent som keiserlig konkubine. 

Samme år, i 1900, dro prins Yi Gang til USA og begynte på studier ved Roanoke College i Salem i Virginia fra mars 1901. Der fullførte han et studium i matematikk. Deretter var han en kortere tid ved Ohio Wesleyan University i Delaware i Ohio, og reiste til San Francisco og Hawaii, med retur til Korea i 1905. Mens han var i USA skandaliserte han den koreanske regjering ved sine ekstravagante utgifter og sin utsvevende levemåte. Dette fikk den konsekvens at når den barnløse Sunjong av Korea besteg tronen i 1907, var det Yi Un, deres yngre halvbror, som ble gjort til kronprins, og nesten uten at noen protesterte på det.

Prins Yi Kang var president for Det koreanske Røde Kors fra 1906 til 1910.

### Etter den japanske anneksjon av Korea

Etter kong Gojongs abdikasjon i 1907 og den japansk-koreanske annekteringstraktaten av 1910, hvorved Japan annekterte Korea, ble prins Yi Kang mer og mer utilpass med sin status, selv om japanerne innrømmet ham en enorm årlig apanasje. Samtidig ble tittelen keiserprins avskaffet, og han ble av japanerne kalt **hertug Yi Kang**.

I 1919 samarbeidet han med Choe Ik-hwan, som var medlem av Daedongdan, som støttet ham som Koreas nye leder. Prins Yi Kang forsøkte å flykte til Kina til Koreas provisoriske regjering som var basert i Shanghai. Men forsøket ble stanset da han ble oppdaget allerede i Dandong i Mandsjuria, og derfra sendt tilbake. Etter dette hevdet den japanske regjering at han hadde vært utsatt for en bortføring, og likeså alternativt at prinsen (som stadig flere hadde forstått var blitt en opposisjonens mann mot det japanske styre) egentlig hadde forsøkt å flykte for å kunne leve i sus og dus igjen. Han levde nå i virkeligheten i en velfinansiert husarrest.

Den 10. november 1925 ble det gitt en lov som nydefinerte den tidligere koreanske keiserfamilies status; den 12. juni 1930 ble Yi Kang offisielt pensjonert, og hans eldste sønn Yi Geon etterfulgte ham som hertug. Men den japanske finansieringen av Yi Kang på høyt nivå vedvarte til slutten av andre verdenskrig.

Han fortsatte å leve i Korea etter 1945, men sank da gradvis ned i en stadig dypere fattigdom.

Den 9. august 1955 ble han ved dåp opptatt i den katolske kirke, og fikk «Pius» som sitt dåpsnavn; fruen Kim ble også døpt og hadde dåpsnavnet «Maria».

Yi Kang døde én uke etter, den 16. august 1955, i en alder av 78 år. Han ble begravet på den kongelige gravlund Hongneung og Yureung (홍릉&유릉), nær Seoul.

Familie
-------

Han var gift med Kim Sudeok og hadde 13 bihustruer. Blant hans 21 barn var: 

1. Prins Yi Geon, født 1909, død 1991, gift med Matsudaira Yoshiko og med Maeda Yoshiko,
2. Prins Yi U, født 1912, død 1945, gift med Park Chan-ju,
3. Prinsesse Yi Hae-won, født 1919, død 2020, foreslatt som tronfølger,
4. Prins Yi Seok av Korea

Referanser
----------

1. ↑  «중화전에 나아가 황자를 책봉하다». *Veritable Records of the Joseon Dynasty*.
2. ↑  «英親王垠을 皇太子로 封함». Besøkt 8. juli 2020. «朝野皆知新皇帝不慧，且無嗣屬望，……嚴貴妃方專寵，欲貴其子，厚賂博文，冀得其力；義親王堈，年雖長，多失儀、無人望，且孤立援少……由是衆議自歸於垠，援定宗朝故事，立爲皇太子。 (The people by the time knew that the new emperor was not exactly smart and there's no hope for him to produce an heir,... Lady Eom, the Imperial Noble Consort just gained much love from the Emperor [Emeritus] and she wanted to promote her son's position, so she bribed Itō Hirobumi for his support; the Prince Imperial Ui, despite being elder, had many scandals and lost reputation, making him lack to support... and so, people eventually agreed to make Yi Un the crown prince, following the precedent from King Jeongjong of Joseon.)»
3. ↑  «대일본 천황이 조서를 내리다». *Veritable Records of the Joseon dynasty*. Besøkt 9. juli 2020.
4. ↑  «大同團事件 豫審決定書». The Dong-a Ilbo. 29. juni 1920.
5. ↑  *朝鮮王公族―帝国日本の準皇族*. 中央公論新社. 24. mars 2015. ISBN 978-4121023094.
6. ↑  «官報. 1930年06月13日». *國立國會図書館デジタルコレクション*. Besøkt 10. juli 2020.
7. ↑  Neff, Robert (18. mai 2011). «Eui-hwa: most progressive, anti-Japanese prince».
8. ↑  «[순교자성월 특집] 도심 속의 성지순례 (3편)». Catholic Pyeonghwa Broadcasting Corporation. 20. oktober 2015.
9. ↑  «의친왕(義親王) 54주기 제향... 15일, 홍유릉묘역에서». 남양주투데이. 10. august 2009.

Portal: Korea